Programul "Modernizarea Sucevei de la scara blocului" a fost reluat de la primele semne de primăvară, cu o lucrare care a fost parțial executată anul trecut, pe strada Leca Morariu.
"Redeschidem un șantier restant de anul trecut, când s-a asfaltat o parte din stradă – acum vom reface întreaga stradă, de la intersecția cu Mărășești până la cea cu strada Oituz. Vom turna covor asfaltic nou, după care vom continua cu strada Oituz. E o lucrare care nu s-a finalizat anul trecut, dar o vom face acum, cât mai curând, pentru a continua cu alte lucrări. Înlocuim covorul asfaltic, reabilităm accesele la scările de bloc și trotuarele, refacem parcările de reședință, dar avem grijă și de spațiul verde", a explicat viceprimarul Sucevei Lucian Harșovschi, prezent în teren cu echipa de muncitori.
De altfel, el le-a atras atenția acestora să nu cumva să plece în altă parte la vreo lucrare, precizând că va discuta asta și cu șeful de echipă, mai ales că oamenii de acolo așteaptă de ceva timp reluarea lucrărilor.
În vreme ce câțiva oameni în vârstă s-au plâns că bordurile noi sunt prea înalte, deși sunt puse conform normativului, pentru a împiedica mașinile să le "încalece" și să blocheze trotuarele, în teren s-a văzut că în multe locuri exact asta se practică, iar unele borduri noi sunt deja ciobite.
"Nu e în regulă, nu e voie să fie așa ceva!", a spus Lucian Harșovschi, care a cerut înlocuirea acestora, chiar de i s-a spus că s-a făcut deja asta de două ori și tot asta se întâmplă.
Cum problema mașinilor care urcă pe trotuare și provoacă distrugeri s-a constatat în mai multe zone, e luată în calcul atât varianta de montare a unor semne de circulație cu parcarea interzisă, cât și transformarea străzii în sens unic.
Interesant e și faptul că, în paralel cu lucrările de modernizare la stradă și trotuare, au fost demarate lucrări de refacere la interiorul scărilor de bloc, de către proprietari, prin intermediul asociației.
"Așa da! Se mobilizează Primăria, se mobilizează și proprietarii – modernizarea Sucevei de la scara blocului! Foarte frumos, o asociație care se implică...", a spus viceprimarul, după ce a pășit în interiorul unei scări de bloc recent refăcută.
Pe lângă lucrările de înlocuire a gurilor de canalizare, scoaterea gardului viu și amenajarea aleilor de intrare la blocuri, pe strada Leca Morariu va fi amenajată și o parcare de reședință.